胡生畫牛歌
作者：張方平
朝代：宋

paragraphs: 有儒落落何爲者，策驢曉到吾門下。
鳳標高古氣深淳，詢之乃是陶唐民。
并汾形勝太行麓，西距潼關大河曲。
春秋戰國漢晉史，所書義勇雄俠士。
多出三晉與秦燕，古云氣俗稟之然。
我顱儒冠腰博带，軀幹不如腦腑大。
曾遊兩河望王屋，不到并州心不足。
喜君歷歷說其鄉，引我心飛過太行。
因愛其鄉愛其人，已重其人重其文。
文比玉溪既高爽，詩比玉川仍清新。
胡君不但歌詩好，又工畫筆名精妙。
畫牛百年鼻不乾，浙東獨有戴巡官。
胡君不肯居戴後，自署名爲畫牛叟。
忽摧兩幅教余看，回首故園心戀戀。
我家一廛寄淮汭，往曾親把枯犂尾。
月下歌商叩牛角，雨裏尋春坐牛背。
長來提劔事羈遊，虛名役我荒西疇。
見君畫得牛如活，却憶煙蓑淮汭秋。
胡君胡君君賢者，畫得信奇宜少畫。
勿令畫價聞於人，掩君詩價兼文價。